Els pressupostos per al 2018 preveuen una pujada de les pensions més baixes d'entre l'1 i el 3% amb una dotació pressupostària de 1.000 milions d'euros que beneficiarà a prop de 6 milions de pensionistes, segons ha anunciat Cristóbal Montoro, ministre d'Hisenda i de la Funció Pública en el transcurs de la presentació del projecte de Llei dels Pressupostos de l'Estat per aquest 2018. L'augment del 3% beneficarà a 3 milions de pensionistes amb pensions mínimes i no contributives. El projecte també inclou una elevació del límit de tributació que deixarà sense tributar en concepte d'IRPF a les persones que ingressin menys de 14.000 euros a l'any (fins ara era 12.000 euros) i un increment de la reducció dels tipus per als salaris fins al 18.000 euros que beneficiarà a un total de 3,5 milions de persones i amb un cost per l'Estat de 2.000 milions d'euros.   El Ministre ha destacat que aquests pressupostos del 2018 són uns pressupostos que beneficien als pensionistes i en general als treballadors que guanyin menys de 18.000 euros a l'any i als membres de les forces de seguretat de l'Estat que veuran com en un termini de tres anys equiparen els seus salaris amb els de les policies autonòmiques. L'increment salarial de les Forces de Seguretat de l'Estat més els increments de la retribució per als funcionaris i empleats públics suposa una despesa addicional de 600 milions d'euros en relació amb el 2017.  En el transcurs de la roda de premsa, els dos titulars de la cartera d'Economia i d'Hisenda s'han esforçat a negar que es tracti d'uns pressupostos ''expansius'' i han qualificat els comptes de ''prudents''.  El ministre d'Economia, Indústria i Competitivitat, Román Escolano, ha explicat que en el transcurs d'aquest últims anys el govern espanyol s'ha guanyat ''la credibilitat'' davant les autoritats europees i per tant s'ha mostrat confiat que els pressupostos siguin aprovats per Brussel·les.  El PNB no hi ha la possibilitat  ni ''de començar a negociar'' Montoro ha hagut de respondre a diverses preguntes sobre la manca de suports parlamentaris que tenen els comptes. El titular d'Hisenda ha dit que la previsió del govern és que tindrà els mateixos suports que van tenir els pressupostos de l'any passat (Ciutadans, PNB, Coalició Canària, UPN, entre d'altres). ''Encara hi ha temps'' ha dit Montoro que ha recordat que el projecte entrarà en el Congrés dels Diputats el dimarts pròxim i que el debat parlamentari d'esmenes a la totalitat en la Cambra Baixa es preveu que sigui a finals de l'abril, dins d'un mes.  Mentre que Montoro mostrava aquest convenciment, el Partit Nacionalista Basc divulgava una nota de premsa on reafirmava la seva negativa a fins i tot a negociar els pressupostos mentre estigui en vigor l'article 155 de la Constitució. Mentre estigui en vigor aquesta mesura ''ni tan sols existeix la possibilitat d'obrir una negociació pressupostària'', diu la nota del PNB.  En la presentació dels pressupostos, el ministre d'Hisenda ha assegurat que amb aquests pressupostos l'economia espanyola podrà arribar a l'objectiu de crear 20 milions de persones ocupades el 2020 i reduir aquest any el dèficit públic fins a l'objectiu consensuat amb Brussel·les del 2,2%. El 2017 s'ha tancat amb un dèficit del 3,07% que arriba fins al 3,11% si es tenen en compte els ajuts a la banca espanyola.  El responsable del projecte de Llei dels pressupostos ha destacat que la previsió d'ingressos de l'Estat se situen en 210.015 milions d'euros, la xifra més alta fins ara registrada en la sèrie històrica d'ingressos tributaris de l'Estat i un 6% per sobre de la recaptació real que es va registrar en el 2017 198.100 milions d'euros. Montoro ha tret importància a l'incompliment pressupostari d'ingressos que es va registrar en el 2017 i que va suposar ingressar prop de 3.000 milions menys del pressupostat (2.863 milions d'euros).  Beneficis per a les rendes de menys de 18.000 euros a l'any  Entre les mesures més destacades dels comptes, el ministre ha subratllat les que feien referència a les que beneficaran a les rendes més baixes tant de pensionistes com d'assalariats amb ingressos inferiors als 18.000 euros a l'any.  La pujada de les pensions mínimes i de viudetat beneficarà a 6 milions de persones. Les pensions mínimes i les no contributives pujaran un 3% i les pensions de viudetat un 2%. Les pensions fins a  12.000 euros bruts anuals experimentaran increments entre l'1% i l'1,5%. El projecte de Llei també preveu una baixada dels tipus de l'Impost sobre la Renda de les Persones Físiques (IRPF) per als salaris més baixos, fins als 18.000 euros a l'any, una mesura que beneficiarà a 3,5 milions de persones, dels quals 1 milió són pensionistes.  Una de les mesures preveu que el mínim exempt de tributació que en l'actualitat està en 12.000 euros a l'any, des de la reforma fiscal aprovada el 2015, passi a 14.000 euros a l'any.  Els contribuents que guanyin entre 14.000 euros i 18.000 euros veuran com se'ls incrementa el tipus de retenció de l'IRPF i per tant podran disposar de més diners en efectiu a les seves butxaques.    Montoro també ha anunciat nous xecs fiscals, un sobre natalitat i un altre en concepte de guarderia. La natalitat, en caràcter general, i sense importar el nivell d'ingressos, la deducció de 1.200 euros anuals s'incrementa fins als 1.800 euros per cada fill en les famílies que tinguin una condició de família nombrosa.  El xec de guarderia permetrà la deducció en concepte de despeses de guarderia de fins a un màxim de 1.000 euros a l'any per les mares treballadores amb fills fins als tres anys.  Els pressupostos també inclouen mesures acordades entre el govern i els sindicats representatius dels funcionaris i dels treballadors públics. La millora salarial s'acorda per al període entre el 2018 i el 2020 amb efectes retroactius des de l'1 de gener d'aquest any. Per aquest any 2018, els salaris dels treballadors públics augmentaran l'1,75%. Per als anys següents els increments estan vinculats al creixement de l'economia espanyola. En cas de complir-se totes les condicions d'augment del PIB els empleats del sector públic veuran com els seu salari augmenta fins el 2020 el 8,79%.  En el pressupost es preveu que per aquest 2018 hi haurà el primer increment dels tres previstos en un període de tres anys de les despeses de personal del Ministeri de l'Interior, Policia Nacional i Guàrdia Civil, per igualar els seus salaris a les retribucions de les policies autonòmiques. En relació amb l'oferta pública d'ocupació pública, els pressupostos preveuen una taxa de reposició del 100%, sempre que les administracions públiques compleixin amb l'objectiu de dèficit, endeutament i regla de despesa. En cas de no complir amb aquest preceptes, la taxa de reposició del 100% només es podrà aplicar en els sectors considerats com a ''prioritaris'' i els no qualificat com a ''prioritaris només podrà fer una reposició del 75%.      La partida d'inversions en infraestructures creix el 16,5% en relació amb la partida del 2017, el capítols d'inversions en projectes de R+D+i preveu una partida de 7.044,47 milions d'euros, el 8,3% més i les actuacions en l'àrea d'indústria i energia pugen un 6,2%.

Summary: Els pressupostos estatals per al 2018 preveuen una pujada de les pensions més baixes d'entre l'1 i el 3%


El primer secretari del PSC, Miquel Iceta, ha assegurat que el diàleg és de "valents" i que escapar-se és un acte de "covardia". "En aquest país i a Espanya hi ha massa covards", ha reblat el líder socialista en l'acte de presentació dels alcaldables del Camp de Tarragona celebrat aquest diumenge. En aquest sentit, ha criticat que els partits independentistes posin com a condició el dret a l'autodeterminació per asseure's a negociar. Iceta ha insistit en l'oferta de diàleg en el marc de la legalitat i ha reiterat l'oferta per millorar l'autogovern i el finançament, així com una reforma federal de l'estat espanyol. "Som conscients que necessitem àmplies majories i consensos, no hi ha dreceres perquè els altres camins ens han portat el fracàs de la política i a un judici", ha asseverat.

Summary: Iceta afirma que dialogar és de "valents" i lamenta que hi hagi "massa covards a Espanya"


El grup juvenil Arran ha fet una crida aquest dimecres als processats pel procés independentista a no acudir als judicis previstos a Madrid perquè estarien "reconeixent" la justícia espanyola. Durant la presentació de la campanya "Trenquem la baralla, tombem el règim", amb què pretenen denunciar el "cicle repressiu" que s'estaria vivint a l'Estat, la portaveu de l'organització, Núria Martí, també ha demanat a la població "deixar de ser espectadors" del "règim" i tenir "voluntat popular" per "tombar-lo". Amb la imatge de sis cartes representant la monarquia, l'alta judicatura, l'Íbex-35, a més de PP, PSOE, Cs i Vox, Arran ha explicat que la d'aquest dimecres ha estat finalment la primera acció de la campanya, ja que la detenció de vuit dels seus membres ahir a Madrid ho va impedir.

Summary: Arran demana als processats de l'1-O que no vagin als judicis per "no reconèixer" la justícia espanyola


L'exlehendakari basc Patxi López es perfila com el pròxim president del Congrés dels Diputats. Fonts del PSOE apunten que la negociació perquè sigui elegit al ple del pròxim 13 de gener està "molt encarrilada", després de les converses que els socialistes espanyols han mantingut en les últimes hores i dies amb els representants de C's, on han abordat un acord per a la confecció de la Mesa. Els socialistes no estan disposats a cedir en la principal reivindicació de Podem en aquest camp: la constitució de tres grups propis per a les seves confluències a Catalunya, Galícia i País Valencià, (En Comú Podem, Marea i Compromís), però a canvi sí que obren la porta a una reforma del Reglament de la cambra que podria incidir en aquesta direcció. En canvi, consideren "més fàcil" que Democràcia i Llibertat i ERC puguin disposar de grup propi, malgrat que no van obtenir el 15% dels vots a la demarcació de Barcelona. Per esdevenir president del Congrés, López només necessita sumar en segona votació més dels 123 vots que rebrà el candidat del PP. Socialistes i Ciutadans sols en sumen 130 escons (90 PSOE i 40 C's), tot i que López podria aconseguir més suports en virtut dels acords assolits amb el PNB o altres formacions en el repartiment de la Mesa del Congrés.  El que previsiblement serà el pròxim president del Congrés ha recollit aquest dilluns la seva credencial de diputat i en declaracions als mitjans ha afirmat que cal obrir "un nou temps d'autonomia davant del legislatiu davant altres poders", i de més "pluralitat i participació".  López obtindrà previsiblement el suport dels 40 representants del partit d'Albert Rivera, que ja la setmana passada va apuntar que seria bo que el president de la cambra no fos del mateix color polític que el govern espanyol per forçar la divisió de poders entre la cambra baixa i l'executiu.  L'acord –encara no concretat- deixa a l'aire el paper de Podem, que en segona votació haurà de decidir si dona suport al candidat socialista o no en una votació on només López i un representant del PP tindran opcions reals d'esdevenir presidents del Congrés.  Tanca la porta a les confluències de Podem Malgrat que les converses segueixen obertes, de moment el PSOE tanca la porta als grups propis per a les confluències de la formació de Pablo Iglesias. També a la possibilitat que es constitueixi un únic grup diferenciat en el cas d'En Comú Podem i els formats per Marea i Compromís s'integrin al de Podem. Els socialistes argumenten que el reglament no permet en cap cas que es creï un grup de diputats diferent d'un altre al que no s'ha enfrontat a les eleccions, de manera que els diputats d'En Comú Podem només podrien o bé integrar-se al de Podem, o bé anar al mixt.  "Això no és qüestió d'acordar o no acordar. El reglament diu clarament que no poden tenir grups diferents els partits que no han competit a les eleccions, i si el reglament no ho permet no es pot arribar a cap acord", ha dit López.   "Més fàcil" per a ERC i DL Tot i que López no ho ha apuntat així davant els mitjans (s'ha limitat a dir que s'aplicarà el reglament), fonts socialistes veuen "més fàcil" que ERC i Democràcia i Llibertat disposin de grups propis. Amb 9 i 8 escons superen el mínim exigit de representants (5) però cap dels dos arriba al llindar del 15% dels vots a la circumscripció de Barcelona. Amb tot, hi ha precedents de casos semblants que han acabat amb la formació de grups.  El diputat de Democràcia i llibertat Carles Campuzano ha apuntat aquest dilluns que Patxi López "no seria un mal candidat" per a la presidència del Congrés, i tot i que no ha volgut apuntar a negociació ha assegurat que veuria "estrany" que la seva formació no disposés de grup propi al Congrés.

Summary: El socialista Patxi López, a un pas d'esdevenir president del Congrés sense cedir en els grups de Podem


Els equips de Salvament Marítim han localitzat prop del pesquer 'El Fairell', enfonsat dilluns davant del Port de Barcelona el que podria ser el cos d'un dels dos mariners desapareguts. El robot submarí automàtic ha inspeccionat la zona i està intentant assegurar-se que es tracta d'un cos humà i, en tot cas, recuperar-lo. En tot cas, es descarta que els cossos estiguin a l'interior del vaixell.

Summary: Salvament Marítim localitza prop del 'Fairell' el possible cos d'un dels pescadors desapareguts


L'Ajuntament de la Bisbal d'Empordà ha denunciat un funcionari de recaptació perquè s'hauria quedat amb els diners que els ciutadans li donaven en metàl·lic a l'hora de pagar els impostos municipals. Tal com avança Catalunya Ràdio, l'Ajuntament l'acusa de malversació de patrimoni públic i falsedat documental. A més, li han obert un expedient disciplinari i l'han canviat de lloc. Tot i així, el treballador ja ha tornat tots els diners que s'hauria quedat. Segons l'Ajuntament, el treballador hauria agafat uns 3.000 euros des de 2017. El cas ha sortit a la llum després que alguns ciutadans rebessin una notificació a casa per impagament de rebuts i taxes, tot i que ells ja havien abonat les quantitats corresponents en metàl·lic a l'Ajuntament. Els ciutadans anaven fins a l'Ajuntament on mostraven un "rebut en paper" conforme havien pagat les taxes i impostos, tal com ha detallat l'alcalde del municipi, Lluís Sais. L'alcalde, en veure aquell comprovant, va descobrir "dues males praxis". En primer lloc, va veure que hi havia un treballador que permetia pagar els rebuts en metàl·lic, quan "des de fa dos anys que ja no es pot pagar en efectiu a dins de l'Ajuntament". A més, posteriorment també van comprovar que "els diners que la gent havia abonat, no estaven ingressats en el compte corrent de l'Ajuntament". El funcionari ja ha retornat tots els diners que havia anat agafant des de 2017, que segons Sais es tractaria "d'uns 3.000 euros". De tota manera, l'alcalde ha detallat que és "molt difícil" saber exactament quants diners s'hauria embutxacat, perquè tot el que han pogut descobrir fins ara "és perquè els ciutadans han vingut a reclamar que ja havien pagat alguns rebuts". Aquest treballador s'havia embutxacat diversos tipus de taxes i impostos, des de l'IBI, a l'Impost de Matriculació o també la taxa d'escombraries. Segon cas d'aquest 2019 Aquest és el segon cas en poc temps que l'Ajuntament de la Bisbal d'Empordà descobreix que un treballador es queda amb part dels diners de recaptació municipal. El mes de gener va sortir a la llum que el consistori estava investigant un vigilant de la zona blava per haver-se quedat 51.000 euros. Actualment aquest cas està a mans de la fiscalia, que ha obert diligències per saber què va passar. Aquests fets van servir per crear un protocol a l'hora de recollir la recaptació de les màquines de la zona blava. Des d'ara, els vigilants del municipi van acompanyats per agents de la policia local a l'hora de retirar totes les monedes de la caixa.

Summary: La Bisbal d'Empordà denuncia un treballador per quedar-se els diners dels impostos


El president del grup municipal del PP a l'Ajuntament de Barcelona, Alberto Fernández, ha afirmat aquest diumenge que l'alcaldessa de Barcelona, Ada Colau, "fa un 'escrache' al projecte de les Glòries parant els túnels i retardant l'habitatge social". En un comunicat, el popular ha reclamat "construir els túnels de les Glòries fins a la Rambla del Poblenou tal com es va acordar en l'anterior mandat, convertint la Gran Via en una rambla verda pels veïns". Fernández també ha demanat convocar la Comissió de Glòries per confirmar el compliment del calendari d'execució dels equipaments i dels habitatges de protecció oficial previstos. El president del grup municipal del PP a l'Ajuntament de Barcelona ha denunciat que des que Ada Colau ha arribat a l'alcaldia no ha convocat la Comissió de Glòries per debatre l'execució de les obres consensuades amb les associacions de Fort Pienc, Sagrada Família, Poblenou i Clot-Camp de l’Arpa. En aquest sentit, Alberto Fernández ha recordat que dels 16 equipaments previstos només se n'han construït tres: el Mercat dels Encants, el DHUB i la biblioteca del Clot. A més, ha demanat a Colau que "sigui exigent amb la Generalitat", ja que molts dels equipaments pendents de construir-se depenen de la Generalitat i, segons Fernández, "aquesta situació no pot ser excusa per continuar endarrerint la construcció dels equipaments sanitaris, educatius i esportius planificats i que tant necessiten aquests barris". Finalment, el popular ha reclamat al consistori que construeixi els 600 habitatges de protecció oficial previstos, ja que, de moment, l'Ajuntament de Barcelona només ha començat una promoció de 105 pisos al carrer Badajoz.

Summary: Alberto Fernández diu que Colau fa un 'escrache' al projecte de les Glòries


Els Mossos d'Esquadra van detenir la matinada de dissabte un conductor, de 24 anys i veí de Lleida, després de fugir d'un control policial i donar positiu en el control d'alcoholèmia i drogues. Els fets tenir lloc cap a les 3.20 hores, durant un control que la policia havia muntat al punt quilomètric 1,5 de la carretera E-23, al terme municipal de Mollerussa. El vehicle que conduïa el detingut va fugir del control amb els llums apagats i circulant de forma temerària per diferents carrers de Mollerussa fins que es va accidentar quan anava a accedir en sentit contrari a la calçada lateral de l'autovia A-2. Els tres ocupants del cotxe van resultar ferits lleus. Els Mossos van detenir el conductor com a presumpte autor d'un delicte de conducció temerària i per conduir sota l'efecte de begudes alcohòliques i drogues. L'arrestat va passar diumenge a disposició judicial davant del jutjat d'instrucció en funcions de guàrdia de Lleida.  Durant el control, els agents van detectar un turisme que es va aturar 100 metres abans d'arribar-hi, va apagar els llums i va fugir marxa enrere. En detectar aquesta acció un dels vehicles policials, amb senyals lluminoses i acústiques, va intentar aturar-lo. El vehicle escàpol va fer cas omís a totes les indicacions policials i va fugir a tota velocitat i sense llums. Durant la seva fugida va accedir al nucli de Mollerussa per on va circular sense respectar les senyals de trànsit i contra direcció en diversos carrers, segons informen els Mossos d'Esquadra.   Tot seguit, el conductor va intentar accedir a la calçada lateral de l'autovia en sentit contrari però, degut a la velocitat inadequada i una maniobra errònia, va topar amb la vorera i va bolcar al mig del carril.   Els agents van comprovar que els tres ocupants del vehicle havien resultat ferits lleus i que el conductor presentava símptomes evidents de trobar-se sota l'efecte de begudes alcohòliques. En sotmetre's a la prova d'alcoholèmia i drogues, va donar un resultat positiu de 0,43 mg/l i també va donar positiu en cànnabis. Davant els fets els Mossos el van detenir.

Summary: Un conductor fuig temeràriament d'un control policial a Mollerussa, s'accidenta i dona positiu en alcohol i drogues


La consellera d'Empresa i Coneixement, Àngels Chacon, convocarà el sector de l'automoció català a unes jornades de treball el juny per encarar els reptes de futur. En declaracions als mitjans, Chacon ha explicat que es tracta d'un sector "estructural" dins del sistema econòmic català que factura 23.800 MEUR i dona feina a 143.000 persones. Ha afegit que s'estan produint moltes transformacions que l'afecten i que ha d'encarar per tal de "mantenir la competitivitat". "Si no féssim cas de la transformació, en poc hauríem de parlar de crisi en el sector", ha asseverat. La consellera reunirà els agents socioeconòmics, el Clúster de la Indústria d'Automoció de Catalunya, els grans fabricants i a la indústria auxiliar, els centres tecnològics i l'ecosistema de formació superior.  L'objectiu és reunir els agents socioeconòmics amb l'objectiu d'identificar necessitat pper poder definir i "impulsar polítiques industrials compartides". "El sector és tan important i el repte tan majúscul que haurem de seure a treballar per definir accions, polítiques i mesures concretes per mantenir la competitivitat", ha resumit.  Entre d'altres, ha explicat que s'haurà de parlar sobre com integrar les noves tecnologies, els nous models de negoci, els canvis en la definició dels perfils professionals, dels hàbits de consum i la modificació de processos productius, per exemple. La consellera ha afirmat que aquesta feina de repensar és necessària "per evitar la desaparició d'empreses o de llocs de treball".

Summary: Chacon convoca el sector de l'automoció a unes jornades de treball per encarar els reptes de futur


El Maldà arrenca la nova temporada aquest mes d'agost amb l'espectacle 'Peter Pan', de la companyia L'Excèntrica Produccions i dirigit per Juanjo Marín. Com ha detallat el teatre, és un espectacle amb "música en directe i tocs de comèdia, que fuig de l'imaginari Disney i que retorna al text original" a l'obra de teatre que es va estrenar al 1904 a Londres. De fet, la posada en escena contextualitzada en l'època de l'obra original. El muntatge inclou cançons de creació, composades per David Anguera, i també amb versions de cançons pop. L'espectacle, que es podrà veure del 5 d'agost al 6 de setembre, està interpretat pel mateix David Anguera, Clara Moraleda i Mireia Piferrer. La companyia l'Excèntrica ja va fer temporada a El Maldà amb 'Lovely Precious Dream' al febrer del 2018. Aquesta és una adaptació del famós llibre 'Peter Pan' escrit per James Matthew Barrie, que, segons la companyia, "recorda als antics comediants i que també té aires de cabaret del Paral·lel de principis del segle XX".  Se situa a principis de segle XX, quan l'obra teatral sobre Peter Pan és tot un èxit a Londres i a l’altra banda de món, una extravagant família de comediants i firaires tractarà de convèncer els seus espectadors ocasionals, a través de les seves virtuoses i prodigioses habilitats, no només de l’existència real del País de Mai Més, sinó també de la increïble història del nen que no volia créixer.

Summary: 'Peter Pan' de la companyia l'Excèntrica inaugura la nova temporada d'El Maldà


L’editorial Barcanova acaba de publicar les obres premiades en la quinzena edició del seu premi de literatura juvenil i infantil, ‘Selfies al cementiri’, de Maria Carme Roca, i ‘El meu pare és una pissarra’, de Jaume Cela. Dues obres que, per raons diferents, connectaran amb els petits i joves lectors actuals, en opinió de l’editora i membre del jurat del guardó, Sara Moyano. El llibre de Roca aborda el tema dels esperits de manera “innovadora i fresca”, mentre que la novel·la infantil de Cela mostra com un fill sintonitza amb el seu pare a través dels tatuatges que li omplen el cos, “quelcom que ja no estranya cap nen avui dia”. El doble Premi Barcanova està dotat amb 10.000 euros respectivament i està concebut per fomentar la tant la creació literària en llengua catalana com l’hàbit lector. L’editora de Barcanova Sara Moyano ha felicitat aquest divendres els autors guanyadors de la nova edició del premi de literatura infantil i juvenil que concedeix l’editorial, per haver escrit dues obres que són un “exponent” de la literatura que “s’apropa” i pot connectar amb els joves lectors d’avui en dia.  “En els darrers anys tenim la difícil tasca d’anar darrere dels joves ‘no lectors’”, ha constatat Moyano, per a qui la temàtica i el llenguatge d’‘El meu pare és una pissarra’ i ‘Selfies al cementiri’ poden facilitar que nens i joves s’interessin per la lectura.   ‘El meu pare és una pissarra’  L’obra guanyadora del Premi Barcanova de literatura infantil està formada per sis relats narrats en primera persona. El protagonista és en Pep, un nen que explica el significat dels tatuatges que té el seu pare escampats per tot el cos. Cada dibuix té una història i el protagonista la comparteix amb els lectors.  “Abans de començar un llibre sempre em faig una pregunta”, explicava aquest divendres Jaume Cela. En aquest cas, el que li rondava pel cap era saber quina va ser la primera paraula que va aprendre a llegir. “No la recordo, i tampoc recordo la primera dels meus fills ni dels meus nets”, admet l’autor. A partir d’aquí va idear aquesta història d’un nen de qui no només sabrem la primera paraula que va llegir (el nom de la seva mare, tatuat al pit del seu pare), sinó que explicarà també històries passades del seu pare a través dels tatuatges que li descobreix per tot el cos.  ‘Selfies al cementiri’ La de Maria Carme Roca és una història contemporània, de realisme fantàstic, ambientada a la ciutat sueca de Malmö, on l’autora va viatjar de molt jove. “M’ha agradat molt barrejar-hi llegendes nòrdiques amb elements de fantasia, com els ‘vius virtuals’ que apareixen”. Roca presenta amb aquestes paraules uns protagonistes que “s’aparten dels zombis i els vampirs” però que no són altra cosa que morts que s’alimenten de l’energia dels vius per “projectar-se” al món real.  Es fan ‘selfies’ per comprovar que són visibles, explica. Tot els va de cara fins que la Siri, una noia veïna del parc que els ‘vius virtuals’ freqüenten, els descobreix. Concretament es fixa en en Nils, un mort vivent particularment dolent. La maldat sense solució del personatge és un dels atractius que el jurat ha descobert en l’obra, en la mesura que “tracta el lector juvenil com un adult” i difumina la barrera entre els llibres per a un i altre públic.

Summary: Les obre guanyadores del 15è Premi Barcanova porten el ‘selfie’ i el tatuatge a la literatura juvenil i infantil


El ministre de Sanitat, Salvador Illa, ha assegurat aquest dimarts en roda de premsa a La Moncloa que la corba d'infectats del coronavirus ha generat un "punt d'inflexió" des del 25 de març amb una "estabilització" de l'epidèmia. Segons Illa, aquest fet demostra que les mesures de l'estat d'alarma "estan donant resultats" i la tendència és que es generi un moviment "a la baixa" dels casos notificats en els pròxims dies. Ara, segons Illa, l'objectiu és la relentització". "Perquè l'economia torni a ser el primer, el primer ha de ser la salut", ha dit Illa, que ha afirmat que el seu govern ha aconseguit "un subministrament regular de productes" que permetrà repartir a partir de demà 7 milions d'equips de protecció individual (EPI).  En les pròximes setmanes, ha dit, arribaran 1.900 equips de ventilació assistida. A més, ha afegit, ha arribat un "contingent important de test ràpid" que en aquests moments estan essent validats.

Summary: Illa diu que la corba del coronavirus es troba en fase "d'estabilització" i anuncia el repartiment de 7 milions d'EPI


Els Mossos d’Esquadra van detenir, dimecres de la setmana passada, dos homes a Reus com a presumptes autors d’un delicte d’estafa. Els detinguts, de 32 i 38 anys, haurien comprat vehicles de segona mà d’alta gamma simulant transferències bancàries que a la pràctica no acabaven fent. Durant una trobada amb una venedora els Mossos els van enxampar. A la cita s’hi havien presentat amb un cotxe que ja havien adquirit amb aquest mètode fraudulent a la mateixa venedora. Un d’ells tenia set antecedents, la majoria dels quals per estafa. Dijous van passar a disposició del jutjat de guàrdia de Reus i van quedar en llibertat amb càrrecs.  	 La investigació va començar arran de la denúncia d’una dona que va explicar als agents que havia estat víctima d’una estafa durant la venda de dos vehicles de gamma alta que tenia anunciats en un portal d’internet. Un home havia contactat amb ella interessat en un dels vehicles i van quedar per veure’l a Cambrils (Baix Camp). El detingut va dir-li que comprava el vehicle i li va mostrar a la víctima uns comprovants de la suposada transferència dels diners, 29.500 euros, que havia fet. Al cap d’uns dies però, la dona va veure que els diners no li havien arribat i va contactar amb el suposat comprador, que li donava excuses. Mentre els agents feien gestions per localitzar l’home, aquest es va tornar a posar en contacte amb la víctima per comprar-li un segon vehicle que tenia anunciat en el mateix portal. Dimecres passat, quan l’investigat va arribar a Tarragona  els Mossos el van detenir juntament amb un altre home que també hauria participat en l’estafa. Els dos homes es van presentar a la cita amb el primer vehicle que havien estafat. En l’escorcoll, els hi van intervenir prop de 4.000 euros en efectiu i documentació relacionada amb l’activitat delictiva, així com el vehicle, que va ser retornat a la seva propietària.   Gràcies a aquestes gestions, els Mossos van poder resoldre un altre cas d’estafa amb el mateix ‘modus operandi’. En aquest cas, la denúncia l’havia presentat un home a Barcelona a meitats d’abril a qui el detingut també havia estafat amb la compra d’un vehicle valorat en 30.000 euros que mai va arribar a abonar.

Summary: Detenen dos homes a Reus per estafar milers d’euros amb la compravenda de vehicles de segona mà


Aquest diumenge han començat els treballs per ampliar les voreres de la Via Laietana de Barcelona. Aquesta és una de les mesures que ha posat en marxa l'Ajuntament de Barcelona per adaptar l'espai públic a la sortida progressiva del confinament i a una "nova mobilitat" que doni més espai als vianants. En el cas de Via Laietana, avui han començat actuacions tècniques amb pintura per ampliar les voreres fins a 4,15 metres. La nova configuració de la calçada passarà a ser d'un carril de circulació més un carril bus per banda i un nou carril per a vianants pintat de groc que se suma a la vorera. Està previst que les intervencions finalitzin en una setmana i també inclouran treballs de fressat i la instal·lació d'elements separadors. Les tasques han començat a les 8.00 hores d'aquest diumenge i s'allargaran fins a la mitjanit. En primer lloc s'està fent el fresat en sentit muntanya, a l'altura de la plaça d'Antonio López i el sentit de circulació fins al carrer de Junqueres. Per fer aquest primer tram, es tallarà el trànsit del sentit muntanya i s'ocuparà el carril ràpid del sentit mar, quedant obert dos carrils en sentit mar. Quan s'acabi el fresat en sentit muntanya, es tallarà també el trànsit del sentit mar a l'altura del carrer de Fontanella per fresar la resta de la calçada. Un cop vagi acabant l'equip de fresat, s'anirà pintant la nova configuració viària.  Els següents dies, també de 8 a 24.00 hores, es faran els treballs de col·locació dels elements separadors entre la nova vorera ampliada i el carril de circulació, la retirada de pilones metàl·liques i la pintura del nou espai de vorera. S'ocuparà la zona ampliada i el carril de circulació adjacent si és necessari, sempre mantenint un carril de circulació i primer un costat i després l'altre.  La tinenta d'alcalde d'Urbanisme, Ecologia i Mobilitat, Janet Sanz, ha explicat que s'estan desenvolupat un seguit d'actuacions "tàctiques" però d'altres també estructurals "que han vingut per quedar-se" i prioritzar la mobilitat activa, amb vianants, bicicletes i autobusos com a protagonistes.  EN el cas de Via Laietana, ha afirmat que és una via emblemàtica i que forma part d'aquelles que fins ara "semblaven pràcticament autopistes per als cotxes". L'objectiu és canviar això i que els vianants recuperin espai. "Tindrem un espai més humanitzat, amb menys velocitat i amb priorització per la mobilitat que no contamina", ha declarat.  La tinenta d'alcalde ha afegit que ja s'estava treballant en una proposta de transformació d'aquesta via i que aquesta continuarà preparant-se i s'executarà amb més agilitat o menys segons la "disponibilitat pressupostària".  A més de la Via Laietana, l'Ajuntament està impulsant mesures per guanyar espai per al vianant amb els talls del trànsit als laterals de l’avinguda Diagonal, la Gran Via i les pacificacions dels carrers de Consell de Cent, Rocafort i Girona. També s'hi sumen 51 carrers recuperats per al passeig i actuacions per alliberar de motos les voreres, que tot plegat suposa un guany total de més de 154.000 m2 per anar a peu.

Summary: Comencen els treballs per ampliar les voreres de la Via Laietana de Barcelona


Els grups Macaco i Lax 'N' Busto s'han sumat al cartell de la 17a edició del Festival del Mil·lenni, segons han informat els organitzadors. Macaco actuarà el pròxim 20 d'abril a la sala Barts per presentarà el seu darrer treball 'Historias tattooadas' (2015), mentre que Lax 'N' Busto oferirà un concert el 29 de desembre al Palau de la Música on recuperarà el seu disc 'Simfònic' (2010) amb la batuta de Joan Albert Amargós i acompanyats per orquestra simfònica. La 17a edició del Festival, que es va iniciar el passat 17 de novembre, comptarà amb 27 grups o artistes participants. La selecció que faran vol homenatjar les cançons que sovint no han pogut formar part del repertori del grup en el context habitual d'un concert de rock, tot i que tampoc hi faltaran grans èxits com 'Llença’t', 'La meva terra és el mar', 'Que boig el mon', 'Tornarem' o 'Les nits del Liceu'”, que formen part de diverses generacions. La 17a edició del Festival, que es va iniciar el passat 17 de novembre, comptarà amb 27 grups o artistes participants.  Entre els caps de cartell hi ha Maceo Parker, Micah P. Hinson, Salif Keita i Richard Hawleyi, a més, hi passaran artistes i conjunts catalans i estatals com Roger Mas, Los Secretos, Annie B Sweet, Joan Miquel Oliver, Nacho Vegas, Supersubmarina, Carlos Núñez o Maldia Nerea.

Summary: Macaco i Lax 'N' Busto se sumen al cartell del 17è Festival del Mil·lenni


El conseller de Treball, Afers Socials i Famílies, Chakir el Homrani, ha afirmat aquest dilluns que "les llengües de la immigració" són "un gran actiu per a una economia oberta al món, com la catalana". El conseller ha destacat que la realitat migratòria permet tenir "un munt de gent que pot atendre els parlants de gairebé tot el món al país". Ara, el Govern es planteja acreditar aquest "potencial" en benefici de les persones treballadores migrades, però també de les empreses catalanes. És per això que la Generalitat ha anunciat una convocatòria d'acreditació de les competències professionals en comunicació i idiomes que reconeixerà les llengües de la immigració en l'àmbit laboral. L'executiu català subratlla que aquesta iniciativa és "pionera" i que "posa en valor" la diversitat i el bagatge de les persones nouvingudes. En aquesta primera convocatòria s'acreditarà el coneixement de l'alemany, l'amazic, l'anglès, l'àrab, el danès, el francès, l'italià, el portuguès, el rus i el xinès.  Les persones que vulguin acreditar-ne alguna han de disposar de NIE o NIF, tenir vint anys o més i experiència laboral o formació acreditada en un dels sectors professionals.  Al finalitzar el procés d'acreditació, d'uns sis mesos de durada, obtindran un document oficial que els permetrà convalidar les assignatures de llengües estrangeres en el cas d'ampliar estudis, així com millorar el seu currículum vitae.

Summary: El Homrani considera "les llengües de la immigració" un gran actiu per a l'economia catalana


La Passió de Cervera ha engegat les representacions de la temporada 2019 aquest diumenge amb un inici renovat. Segons ha explicat un dels directors de l’espectacle, David Mora, s’han canviat els primers 20 minuts de funció i ara l’escena inicial és el baptisme de Jesús. L’objectiu, diu Mora, és “donar agilitat i dinamisme” a la representació. Segons ha afegit, el canvi també suposa un “risc” tenint en compte que l’escena dels fanalets, una de les més valorades pel públic, també és diferent enguany. Més de 350 persones col·laboren i pugen a l’escenari per interpretar els diferents papers. El paper principal, el de Jesús, el fan dos homes que s’han repartit les sis funcions totals que s’allarguen fins al 27 d’abril. Entre les novetats també hi ha la direcció triple de l’espectacle amb Mariona Dalmases, David Mora i Gemma Palà, que han col•laborat a la Passió des de ben petits Dels tres directors, el més jove, David Mora, que té només 22 anys, ha explicat que un dels objectius dels canvis és que tot sigui més “àgil”. També s’ha “guanyat” una escena de poble, ha dit Mora, que ha afegit que han apostat pel canvi de l’escena dels fanalets, que abans sortia des de la platea i ara ho fa des dels laterals de l’escenari. “Comencem amb un bateig”, el de Jesús, detalla Mora. A més, també hi ha una escena amb uns pescadors que Jesús salva d’un naufragi i els escull com apòstols, ha afegit el director. Mora ha estat clar i ha dit que omplir el teatre, amb 1700 localitats, “no és fàcil” i ha remarcat que per la direcció, la Passió és un “espectacle-espectacle”. ”No volem que parteixi de cap religió”, ha assegurat, tot i que la història que es recrea és la de Jesús. Per aquesta estrena, tots els actors i actrius han arribat una hora abans de la funció per recollir la roba, maquillar-se i pujar a l’escenari. Aquest diumenge Xavier Lozano ha estat l'encarregat d'interpretar Jesús. Lozano ha explicat que és la mateixa “passió” que posen tots a l’escenari, el que fa que la representació, d’unes tres hores, “s’aguanti bé”. Xavier Juan, l’altre intèrpret de Jesús, ha confessat estar “tranquil” perquè s’ha ocupat de dirigir els tramoies en el diumenge d’estrena.  Entre els més petits, un grup que té escena pròpia ha explicat que per a ells el més important és “passar-s’ho bé i participar”. Amb la visió dels petits, contrasta la de Jaume Morell, actor veterà, que porta 78 anys sobre l’escenari de la Passió. “Vaig començar amb 14 i en faré 92”, ha explicat minuts abans de l’estrena. A les 10 i uns minuts s’ha engegat la representació, la primera d’aquest 2019, amb un inici renovat. Entre d’altres novetats, hi ha un nou ball en el quadre d’Herodes, nous animals vius que entren en escena, cant coral en directe, música en directe de percussió, i cant vocal en diferents quadres a càrrec de dues mezzosopranos. Uns 350 col·laboradors voluntaris fan possible la Passió de Cervera, que enguany tindrà sis representacions,  totes en llengua catalana, els dies 31 de març i 7, 13, 19 i 27 d’abril. Aquesta temporada també s’ha posat en marxa un pack turístic que, a més de la representació de la Passió, inclou una visita a la ciutat de Cervera i el dinar en un restaurant de la ciutat. També hi ha la possibilitat d’adquirir el pack de cap de setmana, que inclou la visita turística a Cervera, a la casa museu Duran i Sanpere i l’exposició del pilot de motos Marc Màrquez. La Passió de Cervera és Patrimoni Immaterial de Catalunya i Andorra i  és la representació teatral més antiga d’Europa amb més de 540 anys.

Summary: La Passió de Cervera arrenca temporada amb "més dinamisme i agilitat"


Els vins de la DO Empordà van aconseguir l'any passat algunes de les millors puntuacions de la seva història. De fet, un dels seus vins va assolir la categoria d'excepcional. Un fet que no havia passat mai i que revela fins a quin punt tenen potencial els cellers de la zona. Així ho ha constatat el responsable editorial i enòleg de la guia Peñin, Javier Luengo, que ha remarcat l'enorme qualitat de la denominació d'origen empordanesa i ha animat als seus productors a fer una aposta decidida a nivell comercial per posicionar-se arreu del món. Luengo degustarà duran tres dies 230 vins de pràcticament tots els 52 cellers que formen part de la DO. Els vins apareixeran puntuats i avaluats a la guia que sortirà publicada el proper mes d'octubre i que serveix de referència a restauradors i cadenes comercials de tot l'estat.  Durant tres dies -gairebé ininterrompudament- el responsable editorial de la prestigiosa guia Peñin, Javier Luengo, tastarà uns 230 vins de pràcticament tots els cellers de la DO Empordà (actualment integrada per 52 productors). L'objectiu: avaluar i puntuar tots els vins que s'han presentat a la convocatòria i que apareixeran a la guia de 2018, que sortirà al mercat a l'octubre. Luengo assegura que els vins de la zona gaudeixen d'un bon estat de salut. Fa temps que experimenten un creixement en les puntuacions mitjanes que publica el catàleg, considerat com la "Bíblia" vitivinícola pels sectors comercials i de la restauració.  A l'edició passada, els vins de la denominació d'origen empordanesa van aconseguir situar-se al seu màxim històric. Mostra d'això n'és el fet que, per primera vegada, un dels seus vins ( el Finca Garbet 2009 del Castell de Peralada) va rebre la categoria d'excepcional. Però no només això.  Un vi elaborat pel Celler Cooperatiu d'Espolla (Vins de Postal. L'escumador 2014) va ser nominat a vi revelació de l'any. Tot i que no va resultar guanyador, des de la DO remarquen que les vinyes empordaneses destaquen any rere any en aquesta guia. Ho constata Luengo, que assegura que "una de les grans fortaleses dels vins de la zona és que els produeixen elaboradors joves" que "arrisquen" i "aconsegueixen resultats molt positius".  Els dolços, el producte "estrella" Luengo no s'ha atrevit a avançar quina puntuació aconseguiran els vins d'enguany però ha assegurat que espera amb moltes ganes tastar els dolços, un dels productes "estrella" d'aquesta DO. "Són uns vins molt representatius i reflecteixen molt bé l'estil i la cultura de la zona", ha remarcat. De fet, només porta un dia i mig de tastos però per les seves mans hi passaran 60 blancs, 115 negres, 22 rosats i 30 dolços.   Enfocar cap a "l'alta restauració" Malgrat l'aparent bona situació dels vins de la DO Empordà, Luengo ha volgut donar un toc d'alerta als cellers. És cert que cada cop són més coneguts però creu que "encara queda una tasca comercial important per fer". En aquest sentit, diu que "té la sensació que encara no s'ha començar a revertir" la minsa presència de vins a les cartes dels restaurants.  "Hi ha arguments de sobres perquè això canviï però cal un major enfoc a nivell comercial apostant per determinats sectors de la restauració i l'alta restauració que serveixin de plataforma perquè siguin coneguts arreu del món", insisteix. Al seu entendre, Catalunya té una gastronomia "molt potent" i "realment aquesta és una de les vies de creixement".

Summary: La guia Peñin veu molt potencial als vins de la DO Empordà i anima als cellers a apostar comercialment per posicionar-se


Un jurat popular jutja aquesta setmana a l'Audiència de Barcelona un home per presumptament apunyalar el seu excap en un polígon industrial d'Esparreguera (Baix Llobregat) el 2014. L'home s'enfronta a una petició de 23 anys de presó per part de la fiscalia, pel delicte d'assassinat amb traïdoria i acarnissament, ja que va atacar la víctima per sorpresa quan anava cap a la seva empresa i li va clavar 41 punyalades. Els fets es van produir cap a les tres de la tarda del 29 de gener del 2014, en una rotonda situada al polígon industrial Olana, quan Fernando P.S., de 48 anys i veí de Monistrol de Montserrat, amb dos ganivets de cuina d'uns 13 centímetres de fulla cadascun, va abordar el gerent de l'empresa de palets Embalatges Barrio, Daniel B.G., on havia treballat l'acusat fins el 2008. Arran de l'acomiadament, l'acusat i l'empresari van tenir diversos procediments judicials, tant laborals com penals. A aquella hora, la víctima s'adreçava en cotxe a l'empresa, tal com feia cada dia. L'acusat va aconseguir que la víctima aturés la marxa, es va acostar al cotxe i, de forma sobtada, va atacar l'empresari quan encara era al seient de conductor. L'atacant el va agafar fortament per treure'l del vehicle i, quan encara era a dins del cotxe, el va atacar amb un dels ganivets que portava. Finalment, el processat va aconseguir treure l'empresari del vehicle i li va continuar clavant ganivetades, fins a provocar-li en total 41 ferides diferents per tot el cos. Algunes de les ganivetades li van lesionar els pulmons, la qual cosa va provocar a la víctima una insuficiència respiratòria que li va acabar causant la mort. Per fugir de l'indret, l'home va obligar un camioner a portar-lo fins al centre comercial Montserrat d'Abrera. Allà, l'acusat, encara amb sang, va causar diversos aldarulls amb els vigilants del centre i amb els treballadors dels comerços, que també declararan en el judici. L'acusat va parlar del crim davant d'alguns dels empleats, els va ensenyar un ganivet i va ser arrestat per la Policia Local i traslladat a l'Hospital Sant Joan de Déu de Martorell on va ser atès d'algunes ferides. En el judici estan citats a declarar quatre testimonis dels fets, un dels quals, protegit, va veure directament el crim i tres més com l'acusat marxava ensangonat del lloc dels fets. A banda de la presó, la fiscalia demana una indemnització total de 810.000 per als tres fills menors d'edat, la vídua, els pares i els dos germans de la víctima, que tenia 39 anys.

Summary: Demanen 23 anys de presó contra un home per matar el seu excap en un polígon d'Esparreguera


Els sindicats USO i SITCPLA han emplaçat Ryanair a respondre abans de les tres de la tarda d'aquest divendres l'última proposta d'ambdues formacions sobre l'eliminació progressiva de les agències Crewlink i Workforce, "utilitzades per l'empresa per mantenir contractats en frau de llei la majoria dels tripulants de cabina amb els quals opera a Espanya". Si no s'arriba a un acord, els sindicats han anunciat que convocaran "vagues" per a la primera quinzena de gener. Les dues formacions lamenten que la qüestió de les agències és "l'escull principal" que Ryanair "es nega a salvar" després d'un seguit de reunions que han donat peu a un document acordat. Finalment, però, "l'empresa s'ha negat" a ratificar-lo. USO i SITCPLA han proposat un model de transvasaments progressius dels tripulants de cabina per ordre d'antiguitat, així com la creació d'una ETT que s'ajusti a la legalitat espanyola per fer, si cal, contractacions temporals d'acord amb les mateixes condicions laborals que a l'empresa principal.

Summary: USO i SITCPLA amenacen Ryanair amb vaga si no millora la situació de la tripulació de cabina


El CaixaForum inaugura dijous ‘El pes d’un gest’, una gran mostra on l’artista Portugúes Juliao Sarmento reflecteix la seva mirada sobre les col·leccions d’art de ‘la Caixa’, el Macba i la Fundació Calouste Gulbenkian. Amb una selecció de 67 obres dels fons, Sarmento ha buscat crear “un sol cos” a partir de tres col·leccions “molt dispars”, buscant “camins i fils conductors entre les obres”, segons ha explicat a l’ACN. L’exposició permet aproximar-se, entre altres, a l’art portuguès, establir noves relacions entre obres essencials de les tres col·leccions i al mateix temps descobrir el món de Sarmento: el seu interès per la literatura i el cinema o la preocupació per la seducció i la violència.   ‘El pes d’un gest’ és una exposició que arriba al CaixaForum fruit dels acords de col·laboració entre l’Obra Social ‘la Caixa’ amb el Macba i la Fundació Calouste Gulbenkian, “les dues institucions culturals més importants d’Europa” segons l’entitat bancària.  A partir de les tres col·leccions pròpies d’aquestes entitats, CaixaForum va encomanar a l’artista portuguès Juliao Sarmento que comissaries una exposició conjunta, amb total llibertat. Com el nom de la mostra indica, l’artista s’ha fixat més en “el gest artístic” que en corrents, llenguatges, materials o suports. Si bé és cert que, tal i com ha reconegut, el criteri principal ha estat el seu gust personal per les obres escollides. “No hi ha cap obra aquí que no m’agradi i m’interessi molt. El discurs neix a partir de les peces que esculls, no al revés”, ha exposat a l’ACN. L’exposició reuneix 67 peces de 39 artistes, des de dibuixos i pintures fina fotografies, vídeos i instal·lacions. Hi estan representats artistes portuguesos destacats com Joao Onofre o Rui Chafes, entre molts altres. La mostra presenta moltes de les obres dels artistes portuguesos al costat de peces d’altres col·legues internacionals i de renom com Richard Serra, Sigmar Polke, Robert Rauschenberg, Rita McBride, Ignasi Aballí o Juan Muñoz. A més, sorprèn la selecció del ‘Retrat d’Henri Michel-Lévy’, d’Edgar Degas, que trenca el discurs contemporani de l’exposició, i que l’artista ha escollit perquè fa al·lusió a l‘acte creatiu. Sarmento ha apuntat que els tres fonts d’on ha begut per fer l’exposició són col·leccions “molt àmplies, molt diferents i molt riques les tres”. En aquest sentit, el comissari ha perseguit la idea que les col·leccions “s’unissin de manera que finalment no saps quina és quina. Això és el que m’interessava fer i crec que ho he aconseguit”, afirma.   En la seva ment, l’exposició es mostra com un “organisme viu”, com un cos amb múltiples parts en què cada una viu al costat de les altres i les necessita per viure. Peces, totes, d’una peça major que és ‘El pes del gest’. En altres paraules, Sarmento indica que ha optat per “donar camins, establir fils conductors” entre les peces, i així determinar la seva ubicació en el recorregut expositiu. Ara bé, l’artista no estableix cap tipus d’itinerari, de manera que el recorregut per als visitants és totalment lliure.

Summary: Juliao Sarmento troba els “fils conductors” entre les col·leccions del Macba, ‘la Caixa’ i Gubenkian al CaixaForum


La Guàrdia Civil ha detingut un camioner com a presumpte autor del furt continuat de components auxiliars de vehicles preparats per ser transportats en combois que es trobaven estacionats a l'interior del port de Tarragona. L'home, un veí de Múrcia de 41 anys, es dedicaria a vendre posteriorment els objectes sostrets a través d'una plataforma on line. Els agents de l'institut armat van iniciar l'operació després de tenir coneixement que s'havien comès diversos furts en un recinte gestionat per una empresa dins del recinte portuari des del passat mes de juny: vehicles estacionats dins del recinte duaner, preparats per iniciar una expedició, patien el robatori de farmacioles, triangles d'emergència, armilles, kits antipunxades, rodes de recanvi i algun dispositiu electrònic. El control policial sobre els camions que es dediquen al transport de cotxes va permetre practicar la detenció el passat dia 15 de novembre al matí quan en una inspecció a l'interior d'un dels vehicles diverses bosses amb elements auxiliars d'altres vehicles i en la tractora diverses rodes de recanvi, així com farmacioles.  El camioner va quedar amb llibertat amb càrrecs després de passar pel jutjat número 3 de Tarragona.

Summary: Un camioner detingut per sostreure components auxiliars de vehicles transportats al port de Tarragona


L'Escenari Brossa estrena el díptic teatral 'Greta & Friday', dues obres independents però que parteixen de la mateixa premissa: abordar el fenomen de 'Fridays for future'. Albert Mestres és el creador i director d''Amor pur', que s'estrena el 22 de gener i fins al 16 de febrer portarà a escena la història de dos joves que es coneixen en una manifestació contra el canvi climàtic. Són Lola Carandell i José Luis Oliver, que entre acrobàcies i cançons, s'enamoren i experimenten els dubtes que generen les seves conviccions ecològiques. "He intentat explicar què poden descobrir dos adolescents. Els porta a un punt de no retorn", ha avançat aquest dilluns en la presentació de l'obra el director, Albert Mestres. Entre 30 i 40 anys després se situa la segona part del projecte, 'Amor que mor', dirigida per Queralt Riera, i que retroba els mateixos protagonistes en un moment molt diferent.  "He intentat explicar què poden descobrir dos adolescents. D'una banda, la convicció que hem de lluitar pel futur, que per ells és el present, i d'altra, els dubtes que això genera", explica Mestres. Amb "senzillesa i bellesa", tal i com descriu l'actor José Luis Oliver, els dos protagonistes es relacionen amb una estètica de circ, que gira entorn un gronxador i una corda de dos metres. Per a l'actriu protagonista, Lola Carandell, és el primer espectacle amb text, ja que està formada en el món del circ. No obstant, Mestres ha assegurat que el resultat interpretatiu dels dos joves ha estat "molt més" del que esperava.  L'Escenari Brossa va encarregar a Albert Mestres i Queralt Riera dues obres independents que tinguessin un nexe en comú: el fenomen de l'activisme climàtic i els mateixos protagonistes. El resultat ha estat dues peces que funcionen de manera autònoma però que permeten veure la mateixa parella en els seus inicis, i posteriorment al cap d'uns 30 anys.  "Especular sobre el futur des d'una vessant ecològica és complicat. Catàstrofes ecològiques les estem vivint des de mitjans del segle XIX. Ara és que el plàstic ens matarà, però quan jo era petita eren les nuclears. Alguna cosa o altra ens acabarà matant, però mentrestant anem tirant", reflexiona la directora de la segona peça, 'Greta Friday II: Amor que mor', interpretada per dos actors més grans, Annabel Castan i Òscar Muñoz. Aquesta segona obra es podrà veure del 20 de febrer al 15 de març.  Així doncs, la sensació de culpa que té la societat amb la qüestió ecològica "s'aplica a la relació humana", ha conclòs Riera, que assegura haver fet un exercici de cinisme. Al parer de l'actor José Luis Oliver, l'obra conté una "denúncia soterrada" i "una potència molt gran" que és "necessària pel jovent i per una generació posterior". "No són dos capítols d'una historia", asseguren els dramaturgs, ja que tenen sentit per si soles, malgrat tinguin connexions. De fet, Queralt Riera va escriure la segona peça sense haver llegit la primera d'Albert Mestres. "Tot quadra, no se què heu fet, però és com màgic", ha assegurat l'actriu Annabel Castan.

Summary: Albert Mestres i Queralt Riera sondegen el futur de dos activistes climàtics a 'Greta & Friday' de L'Escenari Brossa


El regidor de Ciutat Vella de l'Ajuntament de Barcelona, Jordi Rabassa, considera "inacceptable" que el Govern hagi obert un concurs per definir l'ús de la Foneria de Canons sense haver tingut en compte el procés participatiu que des de fa tres anys està projectant el futur de la Rambla. Rabassa, juntament amb el tinent d'alcaldia de Cultura, Joan Subirats, ha mostrat aquest dijous la seva "sorpresa i estupefacció" per l'anunci del president Torra de convertir l'edifici en un espai cultural. El consistori va proposar al departament de Salut traslladar-hi el CAP Gòtic, proposta que s'havia estudiat. Malgrat aquesta possibilitat, Rabassa ha dit que estan oberts a què sigui un equipament cultural "si té en compte la veïnificació de la Ramba". Rabassa ha subratllat que veïns, comerciants, sector cultural i Ajuntament porten tres anys treballant i analitzant les necessitats de la Rambla, amb la participació de la Generalitat. D'aquí la "estupefacció" per l'anunci d'aquest dijous. "Ens sorprèn que una hora abans de la roda de premsa, el president de la Generalitat hagi trucat a l'alcaldessa per comunicar-li que faria l'anunci i no hi hagi hagut fins aleshores cap altra comunicació", ha dit Subirats. El fet d'obrir un concurs públic per buscar idees i ofertes és una mostra, segons el tinent d'alcaldia, "d'improvisació". Malgrat Subirats ha mostrat la seva sorpresa, assegura que la directora general de Patrimoni Cultural, Elsa Ibar, li ha comunicat la voluntat que l'Ajuntament participés "d'alguna manera" en el procés per definir l'ús de l'Antiga Foneria de Canons. "Jo li he manifestat la nostra voluntat de proposar idees i tenir projectes per no desvincular-nos d'aquest procés", ha dit Subirats.  L'Ajuntament va intentar comprar l'antiga foneria durant el mandat passat per fer-hi un equipament de proximitat. "És millor una cessió a un privat sense consultar-nos abans?", ha preguntat Rabassa a través de Twitter abans de fer la roda de premsa en relació a la Foneria. L'Ajuntament vol que "es respecti" el procés participatiu engegat en el mandat anterior, que marca unes prioritats per al districte "molt clares". La comunitat veïnal no havia fet cap proposta concreta en matèria de cultura per a la Foneria, i les hipòtesis que hi havia sobre l'ús de l'edifici eren múltiples. Una va ser la de traslladar-hi la nova seu del CAP Gòtic, un dels ambulatoris pendents de canviar d'ubicació. "Des del districte s'havia proposat al Servei Català de Salut que fes els treballs corresponents per veure si era viable o no establir-hi el CAP", ha detallat Rabassa. Malgrat no tenir una proposta concreta i estar oberts a iniciatives culturals, l'Ajuntament aposta per projectes "no franquiciats, que no siguin productes pensats sense tenir en compte els veïns i veïnes i que no busquin el rendiment econòmic". Crítiques per part d'ERC El regidor portaveu d'ERC a Barcelona i president del districte de Ciutat Vella, Jordi Coronas, ha manifestat també a Twitter "no estar gens d'acord" en l'anunci del projecte "sense haver parlat abans amb les persones i entitats que han treballat per la transformació de la Rambla", i ho ha qualificat "d'irresponsabilitat". Per la seva banda, la regidora independent d'ERC, Gemma Sendra, ha lamentat que els pressupostos aprovats aquest any no hagin contemplat la compra de l'edifici per part del consistori i considera que el projecte a la Foneria de Canons "s'ha de fer en consens donades les necessitats que hi ha".

Summary: L'Ajuntament de Barcelona havia proposat a Salut instal·lar el CAP Gòtic a la Foneria de Canons


El 080 Barcelona Fashion ha organitzat, per primer cop, la iniciativa  '08700-Nits de Pell i Punt', que s'ha celebrat aquest dijous al vespre a Igualada. La proposta, que ha estat presidida pel conseller d'Empresa i Coneixement, Jordi Baiget, ha reunit dissenyadors emergents i professionals del sector de la moda en una vetllada que ha tingut lloc a La Sala – Cercle Mercantil. L'objectiu de la proposta era promocionar i posar en valor el sector tèxtil i el disseny vinculat a la indústria del gènere de punt i la pell de l'Anoia. El conseller Baiget ha destacat que a Catalunya "no tot es concentra a Barcelona, sinó que hi ha riquesa i activitat arreu del territori" i, per això, la intenció del Departament és estendre la iniciativa per diferents punts del país.

Summary: El 080 aterra a Igualada amb la primera edició de la '08700-Nits de Pell i Punt'


L'expresident del Govern Carles Puigdemont no veuria amb mals ulls donar el suport per a la investidura a Pedro Sánchez com a president si la decisió s'aborda des de la unitat de l'independentisme. En una entrevista a Catalunya Ràdio, Puigdemont diu que no estaria "fora de lloc" un rebuig o un suport al candidat socialista "si les dues coses s'analitzen i s'emmarquen en una decisió estratègica de què més convé" a l'independentisme. "Si només és una decisió de l'hortet polític respectiu, difícilment podrem avançar en la línia que la gent ens demana", ha argumentat l'expresident, que aquest dimarts publica el llibre 'Reunim-nos. Reflexions sobre el retorn a la unitat'. Tot i això, l'expresident ha manifestat que els socialistes actuen igual que els populars quan ocupaven el govern espanyol: "No són diferents, excepte en el llenguatge", ha asseverat, pel que fa a Catalunya. "Si a partir d'ara els socialistes es converteixen en una força dialogant, endavant", ha dit. "Allò que hagi de fer l'independentisme a Madrid, ho hem d'abordar de manera conjunta", ha reivindicat. Després del pacte entre PSC i JxCat a la Diputació de Barcelona, Puigdemont ha considerat que va ser un "error" i que els pactes amb el PSC són "comprensibles" sempre que es produeixin "emmarcats en una lògica d'unitat". Així, cal plantejar si "per a aconseguir aquesta fita, desafiament o repte, l'independentisme convé que faci aquest pas o d'aquesta manera".  Sobre la possibilitat de convocar eleccions a Catalunya com a resposta a la sentència, Puigdemont creu que la legislatura ha de poder "aguantar" i que pensar en convocar uns comicis com a reacció a les sentències els trauria "fortalesa". Demana, doncs, que el Govern "continuï treballant": "Si volem donar una resposta, convé que el Govern funcioni". Puigdemont també ha destacat el "lideratge inqüestionable" dels polítics independentistes empresonats. Creu que si la sentència és condemnatòria i els impedeix fer política, n'han de continuar fent perquè l'independentisme els necessita. "Necessitem el seu lideratge polític i moral", ha afegit. D'altra banda, l'expresident ha explicat que els seus advocats treballen de fa temps amb l'escenari que es pugui produir després de la sentència, quan es podria reactivar l'euroordre. Puigdemont ha dit que tornar a Catalunya és un pensament que té "a diari" i que "no hi ha dia que no desitgi tornar". Tot i això, ha admès que s'ha de fer "en unes condicions concretes" perquè no pensa renunciar a "tenir veu lliure, pròpia i gaudir de la llibertat d'expressió al servei de la causa independentista".

Summary: Puigdemont diu que no estaria "fora de lloc" el suport a Sánchez si s'emmarca en la "unió estratègica" de l'independentisme


El president del PP, Pablo Casado, ha avisat aquest dissabte des de Valladolid (Castella i Lleó) que després de les eleccions espanyoles del 28 d'abril "no hi ha llibre de reclamacions" ni "segona volta" i ha alertat de les conseqüències de votar "trànsfugues" i gent que "acaba d'arribar", en referència a Vox i Cs. "Espanya se la juga per als pròxims 4 anys en els quals es posarà negre sobre blanc el país que volem", ha remarcat Casado, que ha avisat aquells que es plantegen votar Vox, o també Cs, que poden adonar-se quan ja no hi hagi "marxa enrere" que han apostat per algú que "no en tenia ni idea, ni havia gestionat mai res, no tenia equip" i simplement "venia fum". El líder del PP també ha demanat el vot per evitar que Carles Puigdemont sigui "ministre d'Exteriors", Quim Torra "ministre d'Administracions Territorials", Pablo Iglesias "ministre d'Interior" i Arnaldo Otegi "ministre de Justícia" d'un govern de Pedro Sánchez. "No podem rebre aquesta humiliació", ha dit. "Anem a impedir-ho", ha demanat Casado. "El socialisme és només la guarnició del plat que ens espera el 29 d'abril si no ho evitem. El plat principal són ERC, JxCAT, PDeCAT, Otegi, Pablo Iglesias i Podem", ha alertat el president dels populars, que ha assegurat que deixar Sánchez a la Moncloa és "deixar a la guineu a la cura de les gallines". "Trencaran Espanya", ha dit Casado, que ha afirmat que no ho poden "tolerar".   Casado ha promès defensar la "unitat d'Espanya" i ha dit que "tornarà l'autonomia" a Catalunya i la rescatarà "de les urpes de l'independentisme", de l'adoctrinament a les escoles i de la propaganda a TV3" . "Sí és sí a la legalitat, a la unitat d'Espanya", ha insistit Casado, que ha afirmat que l'únic que ho pot assegurar és el PP, un partit "fiable, ràpid, eficient, que val la pena i no decep".  Respon els atacs de Rivera Casado ha fet referència a la mà estesa del líder de Cs, Albert Rivera, que insisteix en un govern de coalició amb el PP i retreu al seu president que no respongui clarament. "Quan guanyem les eleccions ja pactarem", ha dit Casado, que també ha contestat les crítiques de Cs, que l'anomenen a una campanya a les xarxes socials "Pablo Cansado" i li demana que no "tiri la tovallola". El líder del PP ha atribuït les crítiques al "nerviosisme" de Cs i ha negat no tenir "energia": "Però si portem set cops més actes que ells", ha exclamat.   Programa d'intercanvi 'Columbus' Casado ha anunciat que vol impulsar un programa d'intercanvi d'estudiants universitaris de l'Estat amb Llatinoamèrica, el programa 'Columbus', inspirat amb els intercanvis 'Erasmus' a la Unió Europea. El líder del PP ha explicat que vol reforçar els lligams amb Llatinoamèrica i reforçar la marca Espanya. "Fem d'Espanya el nucli de l'espanyol", ha dit. Llei contra la ocupació il·legal El líder del PP també ha insistit que farà una llei contra la ocupació il·legal perquè es pugui desallotjar en 24 hores i imposar penes de presó d'entre 1 i 3 anys a aquelles persones reincidents en l'ocupació d'habitatge.

Summary: El PP avisa que després del 28-A "no hi ha llibre de reclamacions" i alerta de les conseqüències de votar "trànsfugues"


La Comissió Europea recuperarà les quotes per exigir a les empreses que el 40% dels llocs directius els ocupin dones. Aquest és un dels objectius que Brussel·les vol incloure en l'estratègia per a la Igualtat de Gènere que s'ha presentat aquest dijous. El pla també preveu legislar contra la bretxa salarial exigint "transparència"  i impulsar mesures per acabar amb la violència contra les dones. En la presentació de l'estratègia, la vicepresidenta de Valors i Transparència, Vera Jourová, i l'eurocomissària d'Igualtat, Helena Delli, han subratllat que la igualtat de gènere no és només "una qüestió de justícia", sinó que també augmentaria la riquesa de la Unió en almenys un 6%. Les mesures concretes del pla, però, s'anunciaran a finals d'any.  La Comissió Europea ja va proposar l'any 2012 que el 40% de les cúpules de les empreses les ocupessin dones. Després que la vicepresidenta Viviane Reding intentés sense èxit tirar endavant la iniciativa, ara la comissió liderada per Ursula von der Leyen la torna a posar sobre la taula. Per "donar exemple", ha dit Jourová, l'executiu europeu es compromet a augmentar fins al 50% la presència de dones a tots els nivells per al 2024.

Summary: Brussel·les vol recuperar les quotes perquè les dones ocupin el 40% dels llocs directius en empreses


La campanya de la fruita 2015 a les comarques de Lleida ha finalitzat amb més inspeccions de Treball, un 72% més que l'any anterior, malgrat que s'han reduït un 34% les actes que s'han aixecat per incomplir alguna normativa en la contractació, que han passat de 26 a 16 aquest any. També s'han reduït un 9,7% les contractacions en origen respecte a l'any anterior, disminució que és de prop del 50% en relació amb l'any 2012. Pel que fa a preus, han estat una mica millors a la campanya 2014, malgrat que encara segueixen per sota cost de producció, segons Asaja i Unió de Pagesos. Per la seva part, UGT i CCOO han reclamat un increment del salari del camp a Lleida, un dels més baixos de l'Estat.

Summary: Menys actes per contractacions irregulars i menys contractes en origen durant la campanya de la fruita 2015


L'associació de defensa dels consumidors bancaris Adicae ha denunciat que el primer dia d'aplicació del reial decret que obliga els bancs a pagar l'impost de les hipoteques, moltes entitats continuen fent pagar als clients clàusules que han estat sentenciades com a abusives. L'entitat ha arribat a aquesta conclusió després d'haver estudiat les ofertes de seus bancàries a una trentena de províncies espanyoles i de diversos contractes a punt per signar. Adicae lamenta el "caos" i la "confusió interessada" de la banca i denuncia diferències de consideració entre les ofertes que els bancs pengen a internet o les que es poden aconseguir si s'acudeix en persona a l'entitat. "Varien els tipus d'interès, les informacions pel que fa a l'impost d'actes jurídics són confuses i en molts casos antiquades, així com en les altres despeses hipotecàries que ja van ser declarades nul·les pel Suprem el 2015 i que han generat centenars de sentències a favor dels consumidors", afirma Adicae.  I afegeix que molts dels bancs, i cita el Santander, Bankia, Bankinter, Caixabank, Cajasur o Abanca, "segueixen obligant a pagar" molta d'aquestes despeses "considerades com a abusives per la justícia", com ara la taxació, la gestoria i la notaria. En el cas del registre, les entitats assumeixen un criteri "molt diferent" entre elles, i en alguns casos "com Bankia" canvien de criteri "en funció de la Comunitat Autònoma". A parer d'Adicae, "l'objectiu d'aquesta confusió" és "evitar les reclamacions legítimes de milers de persones". L'entitat recorda que l'ingrés per comissions de la banca s'ha "disparat" fins al juny, i que ja supera els 13.532 milions d'euros, segons dades de l'Associació Espanyola de la Banca (AEB). Aquest fet li suposaria, afirma Adicae, "poder assumir" l'impost d'actes jurídics documentats "dels últims 15 anys". Pel que fa a les escriptures que l'associació ha pogut estudiar, preparades per signar avui mateix, Adicae assegura que els bancs "segueixen imposant" l'impost d'actes jurídics documentats als clients amb l'argument que el contracte es va negociar abans de l'entrada en vigor del decret llei del govern espanyol. Finalment, l'entitat explica que la setmana vinent preveu presentar 83 demandes en representació de "milers de persones" per reclamar despeses d'hipoteques signades entre el 2003 i el 2018.

Summary: Adicae denuncia que molts bancs continuen fent pagar als clients clàusules hipotecàries abusives


El fins ara conseller d'Empresa i Coneixement, Santi Vila, va agafar les regnes del Departament al juliol en substitució de Jordi Baiget, cessat per Puigdemont després de mostrar les seves preocupacions sobre el referèndum en una entrevista a 'El Punt Avui'. En aquell moment, Vila assegurava que seguiria el president de la Generalitat "fins al final". Anteriorment havia estat conseller de Cultura (gener 2016 – juliol 2017) i de Territori i Sostenibilitat (desembre 2012 –gener 2016). Proper al president Carles Puigdemont, Vila va començar a militar a CDC el 2000, va ser escollit diputat al Parlament a les eleccions de 2006, 2010 i 2012 i va exercir d’alcalde de Figueres entre 2007 i 2013. En una entrevista a Rac 1 hores abans de prendre possessió com a conseller d'Empresa a principis de juliol, Vila va assegurar que seguiria el president de la Generalitat, Carles Puigdemont, "fins al final". En aquella mateixa entrevista, el ja exconseller va afirmar que no temia pel seu patrimoni –com sí que va dir el conseller Baiget- i que només abandonaria el Govern per "raons ideològiques". Vila també va reiterar que "només podem estar a les ordres del president i atendre les responsabilitats que se'ns encomani tan bé com puguem". També va manifestar que compartia la "inquietud" de Baiget de no formar part del nucli dur de les decisions del Govern sobre el referèndum. En una altra entrevista al diari 'Ara' just després de substituir Baiget, va afirmar que la polèmica per l'anterior conseller d'Empresa era un "fet molt puntual" i va confiar: "Vull pensar que no hi haurà més rèpliques" en el si del govern. Vila també va constatar que cal ser "molt respectuós" perquè "és diferent sortir a una manifestació un diumenge i reivindicar això i allò altre, que encarnar la presa de decisions". Diferències amb la CUP sobre el model turístic Aquest passat estiu, la CUP va dir que volia un govern sense Santi Vila després de l'1-O, després de la polèmica per les actuacions d'Arran contra el model turístic. I és que la conselleria d'empresa va personar-se als jutjats contra la causa oberta per l'atac a un bus turístic. Vila havia assegurat que la CUP s'equivocava si no reprovava les accions d'Arran, i la condemna del cupaires no va arribar.  Durant els quatre mesos que ha estat al capdavant del Departament d'Empresa, Vila ha aprovat un decret llei que permetrà celebrar eleccions a les cambres de comerç catalanes i  ha tancat alguns serrells sobre la regulació en matèria de l'economia col•laborativa, entre altres.  Defensa de les obres de Sixena com a conseller de Cultura Vila va ser conseller de Cultura entre el gener del 2016 i el juliol del 2017, època en què es va mostrar ferm en no traslladar les pintures de Sixena, fet que hagués estat una "temeritat" i un “atemptat cultural”, segons el conseller. De fet, justament aquest dijous ha transcendit que la Fiscalia veu indicis de desobediència en el fet que tant ell com el seu successor, Lluís Puig, s'hagin negat a portar les obres a la localitat d'Osca tot i les resolucions judicials que així ho indiquen.  Amb tot, Vila era partidari de traslladar a l’Aragó les peces de Sixena emmagatzemades al MNAC a canvi de relentitzar el conflicte per la via judicial i així ho va acordar amb el govern aragonès. L’acord de col•laboració, però, no es va arribar a signar perquè ERC i el PDeCAT de Lleida el van frenar a última hora. Les peces es van traslladar finalment a Sixena mesos més tard en compliment de l’execució provisional de la sentència. Com a conseller de Cultura tampoc va estar exempt de polèmica. A tall d'exemple, l'octubre del 2016 va afirmar en una entrevista a 'El País' que "la cultura catalana sempre serà espanyolíssima", declaracions que la CUP va criticar obertament. Diàleg amb Ana Pastor per desencallar projectes del departament de Territori   Abans d'assumir la cartera de Cultura, va ocupar la de Territori i Sostenibilitat en l'anterior legislatura. Al capdavant de Territori i Sostenibilitat, Vila va destacar per la seva capacitat de diàleg amb l'aleshores ministra de Foment del govern espanyol, Ana Pastor. Com a resultat d’aquesta entesa amb Pastor, el conseller va aconseguir desviar el pas de vehicles pesants per l’N-II a les comarques gironines o desbloquejar les obres dels accessos viaris al Port de Barcelona. Entre el seus actius com a conseller responsable d’obres públiques, Vila va deixar a punt la inauguració del tram de la línia 9 entre la Zona Universitària i l’aeroport del Prat. Una de les fites de Vila al capdavant de Territori va ser el compromís signat el febrer de 2015 entre la Generalitat i l’Estat per portar a terme un macropaquet d’inversions a Catalunya. L’acord incloïa el tren llançadora a l’aeroport del Prat, la construcció dels trams pendents del Quart Cinturó, el desdoblament de l’R3 de Rodalies entre Vic i Montcada, l’aplicació del ‘model Girona’ a determinats trams de l’N-340 a Tarragona i de l’N-240 a Lleida i l’execució del tercer fil ferroviari al llarg del corredor mediterrani. Altres punts rellevants del mandat de Vila al front del Departament de Territori van ser la taxa als pisos buits propietat de les entitats financeres per incentivar el seu ús com a habitatge social o l’impuls a la política d’espais naturals protegits amb l’ampliació del parc de la Serralada Litoral i l’anunci de declaració del nou parc natural de les Capçaleres del Ter i del Freser. Per contra, el conseller no va aconseguir desbloquejar la licitació per part de Foment dels accessos ferroviaris definitius al Port de Barcelona ni que l’Estat resolgui el mal funcionament generalitzat de la xarxa de Rodalies a l’àrea metropolitana de Barcelona, tot i que va denunciar reiteradament la deixadesa del govern espanyol en aquests afers. Un perfil moderat en l’eix sobiranista i de caràcter liberal "Com qualsevol altra persona, sóc un home polifacètic. Des del punt de vista ideològic alguns m’han titllat fins i tot de 'personatge frontera': catalanista però ciutadà del món; liberal, però sensible a la sort dels més febles; modern, però alhora conservacionista", es defineix si mateix a la seva pàgina web. Vila representa certament un perfil liberal en matèria socioeconòmica i moderat en l’eix sobiranista dins del PDeCAT i no ha tingut inconvenient en marcar perfil polític propi, com quan l'estiu del 2014 va dir que el TC havia de fer “d’àrbitre” per saber si es podia celebrar la consulta del 9-N i va advertir que no respectar la llei podia generar "inseguretat i incertesa". De fet, el febrer del 2015 es va autodefinir com un "independentista instrumental" i no tan identitari, argumentant que pot tenir "moltes complicitats i afinitats fins i tot sentimentals amb la idea d'Espanya", si bé els catalans com a comunitat es podrien "autogovernar molt millor". Vila és llicenciat en Lletres per la Universitat de Girona i ha fet cursos de doctorat a la Universitat Autònoma de Barcelona i a la mateixa UdG. Com a docent, ha impartit classes a les facultats de Lletres i de Ciències Econòmiques i Empresarials de la UdG, on va ensenyar història contemporània. Ha publicat diversos articles científics i de divulgació sobre l’integrisme catòlic a Catalunya i, en especial, sobre la figura de Fèlix Sardà i Salvany. És autor d’obres sobre la memòria històrica, amb treballs com ‘Elogi de la memòria’, que va obtenir el reconeixement dels Premis Octubre de 2004, guanyant el premi Joan Fuster d’assaig.

Summary: PERFIL: Vila, el conseller que va prendre el relleu a Baiget assegurant que seguiria Puigdemont "fins al final"


Esther Niubó retreu a l'executiu que traslladi la responsabilitat de la reobertura de les escoles sense cap "pla de xoc" ACN Barcelona.-La diputada del PSC Esther Niubó ha lamentat aquest dimecres que el Govern no garanteixi les mateixes condicions d'escolarització per a tot l'alumnat. D'aquesta manera, reacciona al pla que ha presentat el Govern que fixa que els centres educatius en fase 2 obrin a partir de l'1 de juny amb assistència voluntària però que l'ensenyament continuï fins a final de curs en línia. "El dret a l'educació no pot ser a la carta perquè agreuja les desigualtats", ha afegit Niubó. A més, la diputada socialista considera "inconcebible" que el conseller d'Ensenyament, Josep Bargalló, parli "d'emergència educativa" però, en canvi, no anunciï cap pla de xoc ni un increment dels recursos materials i humans per afrontar-la.

Summary: El PSC lamenta que el Govern no garanteix les mateixes condicions d'escolarització a tots els alumnes


ACS i Atlantia s'han fet amb el control del 78,79% de les accions d'Abertis. És el resultat de l'opa sobre el 100% del capital de la companyia d'infraestructures, segons ha informat aquest dilluns la Comissió Nacional del Mercat de Valors (CNMV). L'operació, vehiculada a través de la filial alemanya d'ACS Hochtief, ha tingut un "resultat positiu" i el nombre d'accions que han acceptat l'oferta és superior al límit fixat per Hochtief, així com la resta de condicions imposades. D'altra banda, la companyia presidida per Salvador Alemany ja va avançar fa unes setmanes que no acceptaria l'oferta. Sense tenir en compte els 78,8 milions d'accions que Abertis té en autocartera (és a dir, accions d'Abertis que són de la mateixa empresa), el percentatge d'acceptació de l'opa puja al 85,6% del capital, segons destaca el comunicat. L'oferta de la madrilenya ACS i la italiana Atlantia sobre el 100% del capital de la gestora d'autopistes era de 18,36 euros per acció, la qual cosa equival a valorar Abertis en uns 18.183 milions d'euros. Tanmateix, el resultat de l'operació no assoleix el 90% que permetria Hochtief comprar la resta de títols de manera forçosa. Així doncs, l'empresa compradora haurà de fer una opa d'exclusió. És a dir, comprar les accions en circulació per, precisament, treure-les d'aquesta. Abertis encara té un 7,96% del capital social de la companyia en autocartera i, si es deixen fora els 78,8 milions d'accions que la companyia no ha venut, el percentatge d'acceptació de l'opa puja del 78,79% de les accions al 85,6%. En total, l'oferta de Hochtief ha estat acceptada per 780,3 milions d'accions. El límit mínim per considerar l'opa efectiva era de 495,1 milions d'accions.  Fins ara Criteria Caixa era el principal accionista d'Abertis amb un 21,55% del capital social mentre que la resta eren accions que es mouen lliurement en el mercat borsari. En aquest paquet 'free-float' s'hi inclouen les accions en autocartera així com les participacions d'UBS Group AG (8,6%), Davidson Kempner Capital Management LP (4,351%), BlackRock, Inc (3,966%), Société Générale (3,531%), Lazard Asset Management LLC (2,874%) i Norges Bank (2,224%). Posteriorment a la previsible opa d'exclusió per fer-se amb els títols que no han acceptat l'operació de compra, Hochtief vendrà el 100% de la companyia presidida per Salvador Alemany a una societat holding en la qual Atlantia tindrà el pes majoritari, un 50% més una acció. ACS hi participarà amb un 30% i Hochtief amb un 20% menys una acció. L'operació suposarà la creació d'un gegant europeu d'infraestructures.  Les dues empreses tenen intenció de subscriure un contracte a llarg termini als efectes de maximitzar la relació estratègica i les sinergies entre les parts i Abertis en nous projectes de col•laboració públic-privada, tant en projectes en fase d'oferta i construcció com en projectes d'operació.  L'opa conjunta d'Atlantia i ACS ha comptat amb el vistiplau del consell d'administració d'Abertis, que la va considerar "'raonable des d'un punt de vista estrictament financer per als accionistes d'Abertis''. Els diners de l'opa s'abonaran als accionistes en efectiu i no hi haurà contraprestacions en accions (com inicialment sí estava previst en les dues ofertes que cada empresa va presentar per separat).

Summary: ACS i Atlantia obtenen el control del 78,79% de les accions d'Abertis


L'alcaldessa de Barcelona, Ada Colau, respondrà preguntes i inquietuds dels nens durant el confinament en un programa de televisió que emetrà Betevé. Serà una emissió setmanal sota el títol 'L'alcaldessa respon als infantsi'. Començarà aquest dissabte, durarà 30 minuts i pretén ser una crònica col·lectiva del confinament amb ulls d'infant. En un comunicat, l'Ajuntament de Barcelona subratlla que es pretén reforçar la voluntat d'acompanyar i escoltar els més petits, "ajudant-los a visualitzar com viuen aquest moment excepcional". Els nens poden enviar els seus missatges, en vídeo i format horitzontal, a un número de Whatsapp.

Summary: Colau respon preguntes dels nens durant el confinament en un programa de televisió


El fins ara primer secretari del PSC a Mataró, Xesco Gomar, s'ha convertit en primer secretari del partit al Maresme, en imposar-se en primàries a la diputada i exregidora de Mataró, Alícia Romero. La victòria ha estat molt ajustada i per només deu vots –212 a 202. Hi ha hagut també set vots en blanc i un vot nul, amb una participació del 62,98%. Gomar, que va ser un dels artífex de la candidatura de David Bote amb què el PSC va recuperar l'alcaldia a Mataró en les municipals de 2015, ha fonamentat la seva victòria en els vots recollits a la capital del Maresme, on hauria arrasat, segons ha pogut saber l'ACN. A la resta de meses Gomar només s'hauria imposat a Calella, mentre que Romero hauria guanyat còmodament, tot i que de manera insuficient, a la resta del territori –Malgrat de Mar, Pineda de Mar i Premià de Mar. El partit no ha volgut facilitar les dades per territori. Després de conèixer els resultats, Gomar ha celebrat la victòria qualificant "d'exemplar" el procés de primàries: "Qui ha guanyat és la federació socialista del Maresme". El nou primer secretari assegura que a partir de dilluns tots treballaran "junts" pel partit perquè la del Maresme, diu, és "una única federació", sense bàndols.

Summary: Xesco Gomar bat la diputada Alícia Romero en la cursa a la primera secretaria del PSC al Maresme


El grup Xeic! de Rasquera (Ribera d'Ebre) acaba de presentar, aquesta mateixa setmana, el seu darrer single 'Som!' que ja s'ha convertit, en poc més de 48 hores, en el seu èxit més viral a les xarxes. El videoclip de la cançó s'aproxima a les 150.000 reproduccions a Facebook i ha estat compartit més de 4.500 cops. 'Som!' ha estat ha estat un projecte nascut en col·laboració amb l'Assemblea Nacional Catalana (ANC), qui l'ha patrocinat finançant-ne la gravació. Des de Xeic! es va proposar aquesta cançó com a himne oficial de la campanya del Sí pel referèndum. L'ANC signa una part de la lletra. Es tracta d'una part de la composició musical la qual recita l'actriu Mercè Martínez. Els Xeic! han destacat que 'Som!' posa l'accent en els valors de l'ANC a la vegada que aporta el gra de sorra del grup ebrenc en "la revolució dels somriures" en la qual senten la seva música plenament identificada. No és la primera vegada que el grup ebrenc Xeic! defensa en les seves cançons el dret d'autodeterminació del país. De fet el seu penúltim disc, que també es titula SOM, ja va voler ser el 2015, en ple inici del procés, un treball complet per reivindicar "la identitat del país". Amb el seu últim single, 'Som!' (amb exclamació final per diferenciar-lo del nom del disc), els Xeic! han superat la viralitat que el 2013 va aconseguir amb 'Tornarem', una cançó en defensa de la llengua catalana. "La resposta ha estat molt positiva. És la cosa més viral que hem fet mai. Ha estat una sorpresa", ha assenyalat el guitarrista de Xeic!, Joan Farnós. Des del grup no descarten que els fets convulsos dels darrers dies els hagin ajudat a fer circular el seu nou treball.  La banda de Rasquera ha posa la cançó a disposició de l'ANC, que n'ha patrocinat la gravació, produïda per Tururut Artesania Multimèdia. L'assemblea té previst fer-la servir en els seus actes, campanyes i audiovisuals. Recitada per l'actriu Mercè Martínez, l'ANC també ha incorporat una part del text on es recorda que és "el poble", "sobirà", qui ha encetat aquest procés i que "té una cita amb la democràcia" per aconseguir la República Catalana.  Els Xeic! posen, com han fet Txarango i altres músics catalans, el seu gra de sorra per mantenir "el to cívic i festiu" en la lluita per l'autodeterminació de Catalunya. "Sempre ens hem etiquetat amb la música 'reivindicofestiva'. El lema de la 'revolució dels somriures' el sentim molt nostre perquè fem música per reivindicar a partir de la festa", ha apuntat Farnós.

Summary: Els ebrencs Xeic! presenten una cançó patrocinada per l'ANC per donar suport a la campanya del Sí del referèndum


La discoteca Tropics de Lloret de Mar (Selva) ha aconseguit el distintiu 'Sanitized Venue' que dona l'Associació Internacional d'Oci Nocturn. Es tracta del primer local de tot Catalunya que ha aconseguit aquest segell. Per aconseguir aquesta distinció, el l'establiment desinfectarà el local amb una solució química per mitjà de nebulització i disposarà de dispensadors d'hidroalcohol. Els treballadors també hauran d'anar amb mascaretes i es mesurarà la temperatura a tots els clients, entre d'altres mesures que exigeix aquest certificat. Aquest distintiu internacional compta amb el suport de l'Associació d'Oci Nocturn d'Itàlia (Silb-Fipe), l'espanyola Spain Nightlife i l'Associació d'Oci Nocturn de Colòmbia (Asobares Colòmbia).  Lloret de Mar (Selva) comptarà amb la primera discoteca amb el distintiu internacional 'Sanitized Venue'. Es tracta d'un segell que dona l'Associació Internacional d'Oci Nocturn a les discoteques que apliquen mesures extraordinàries per evitar la propagació del coronavirus. La discoteca Tropics ha garantit tots els requisits que es demanen en aquest distintiu i s'ha convertit en el primer local de Catalunya en rebre'l. Algunes de les mesures que aplicarà aquesta discoteca a partir d'ara són la desinfecció per mitjà de nebulització química de tot el local i també comptarà amb gels hidroalcohòlics a disposició de clients i treballadors. A més, els professionals hauran d'anar amb mascareta i oferiran guants i mascaretes als clients que els vulguin. Els treballadors hauran de complir un protocol de neteja de les zones de contacte i també rebran una formació per evitar contagis. Per altra banda, el local mesurarà la temperatura dels clients, tot i que no s'especifica de quina manera. El distintiu també exigeix que hi hagi cartells amb les recomanacions i mesures de protecció. Aquest distintiu internacional ja compta amb el recolzament de l'Associació d'Oci Nocturn d'Itàlia (Silb-Fipe), l'espanyola Spain Nightlife i l'Associació d'Oci Nocturn de Colòmbia (Asobares Colòmbia). Així mateix, discoteques d'altres països com ara Romania, Croàcia, Portugal, Israel i Marroc també han sol·licitat la seva implementació.  A més, diversos països com ara Romania, Portugal, Croàcia, Israel i Marroc també han demanat implementar-lo en alguns dels seus locals. El distintiu es va presentar a l'Organització Mundial de Turisme de les Nacions Unides (UNWTO) i des de l'Associació Internacional de l'Oci Nocturn es va demanar que s'implementi a tots els estats membres.

Summary: Una discoteca de Lloret de Mar Mar és la primera de Catalunya en aconseguir el distintiu 'Sanitized Venue'


El germà del primer ministre Boris Johnson ha dimitit del govern britànic per estar dividit entre "la lleialtat familiar i l'interès nacional". Jo Johnson ha renunciat aquest dijous com a ministre d'Universitats i Recerca i diputat tory en plena crisi del Brexit. "És una tensió irresoluble i és el moment que altres assumeixin el meu rol", ha assegurat Johnson, que va entrar a l'executiu el 2013 amb David Cameron. La baixa es produeix només un dia després que el parlament aprovés una llei per evitar que hi pugui haver una sortida de la Unió Europea del Regne Unit sense acord i que l'oposició rebutgés la convocatòria d'eleccions, dificultant els plans del primer ministre Johnson.

Summary: El germà de Johnson dimiteix del govern per estar dividit entre "la lleialtat familiar i l'interès nacional"


El conseller d'Agricultura, Jordi Ciuraneta, ha lamentat el bloqueig de Brussel·les al projecte de mesures correctores i compensatòries per complir amb la Directiva Comunitària de preservació de les aus pel que fa al canal Segarra-Garrigues. En concret, s'ha referit al fet que des de fa dos mesos que no són rebuts per la direcció general de Medi Ambient de la Comissió Europea on recentment hi ha hagut canvis i ara és un ''funcionari espanyol'' qui hi està al capdavant. Ciuraneta sospita que com que a Catalunya ''tenim la situació que tenim'' ara se'ls està posant aquest ''entrebanc'' que esperen superar. En declaracions a l'ACN, el conseller remarca que volen complir el que demana Europa i anima als pagesos a superar el debat de les ZEPA. Per tal que el regadiu del Segarra-Garrigues sigui un projecte sostenible ambientalment, econòmicament i socialment, i per complir la Declaració d'Impacte Ambiental del Projecte de regadiu i de la concentració parcel·lària, el Departament d'Agricultura ha anat aprovant i executant diferents projectes que inclouen actuacions encaminades a corregir i compensar l'impacte ambiental d'aquest nou regadiu. En aquest sentit, el juliol passat es va aprovar el Projecte de mesures correctores i compensatòries per a la campanya 2015-2016, que inclou diferents actuacions, i una d'elles és la gestió d'espais per a la recuperació dels hàbitats, inclosa la gestió de finques de massa comuna – tant dins de la zona de Xarxa Natura 2000 com dins de l'àrea de dispersió juvenil de l'àguila cuabarrada -. El conseller d'Agricultura en funcions, Jordi Ciuraneta,  ha destacat que aquests ''esforços importants'' que està fent l'administració catalana s'han aturat en els darrers dos mesos arrel del canvi en la direcció general de Medi Ambient de la Comissió Europea. ''Portàvem una dinàmica amb l'anterior director general que havia fet que canviéssim la tònica'', ha assegurat, i ''ens està costant que ara ens rebin'', afegeix. En aquest sentit, el conseller es mostra preocupat pel fet que qui està al capdavant de la direcció general és ara un ''funcionari de l'estat espanyol'', i sospita que com que a Catalunya ''tenim la situació que tenim'' hi pugui haver un bloqueig. Per tot plegat, el conseller assegura que intentaran desbloquejar aquesta situació davant la ''necessitat imperiosa'' de poder fer prevaldre el darrer informe que es va posar damunt la taula, és a dir, el que fa referència al projecte de mes de juliol, ja que la nova direcció general de Medi Ambient de la CE fa constar ara un del mes de març, en que no es preveien tota aquesta sèrie de mesures correctores, i per tant considera que no s'acaten els protocols ambientals del canal Segarra-Garrigues. Ciuraneta ha remarcat que el canal abasta 68.000 hectàrees que s'han de regar amb diferents dotacions i que aquesta és una ''gran notícia'' pels pagesos de les comarques de Lleida, de manera que els ha animat a deixar de banda els ''comentaris de cafè'' sobre les Zones d'Especial Protecció d'Aus (ZEPA) i es convencin de la viabilitat de la infraestructura. De la mateixa manera, el conseller ha destacat la necessitat de complir amb el que la Unió Europea demana sobre el canal, ''no volem canviar res'' i per això ha afegit que s'està treballant d'una forma decidida, buscant alternatives i apostant pels cultius mediterranis. Una d'aquestes alternatives, ha recordat el conseller, ha de sortir del grup de treball que compta amb la participació de la Universitat de Califòrnia i també de la Universitat de Lleida, per trobar fórmules que permetin compaginar el regadiu i la protecció de les aus a l'àmbit del Segarra – Garrigues.

Summary: Agricultura lamenta el bloqueig de Brussel·les a les mesures correctores del Segarra-Garrigues


Coomo és una empresa que ha començat el maig d'aquest any la seva aventura a través d'Internet. L'emprenedora gironina Clara de la Santa Guitart explica que no és una botiga virtual sinó un servei d'assessorament per ajudar a comprar roba als homes que o bé no els agrada comprar, no tenen temps d'anar de botigues o bé els agrada l'assessorament que els fa Coomo com 'personal shopper', una nova professió que ofereix servei d'assessorament personal, en aquest cas per vestir. Clara de la Santa intenta oferir marques singulars que tinguin un compromís mediambiental o que tinguin una història al darrere que les faci especials. La previsió de facturació per el 2016 és de moure 400.000 euros.  La iniciativa de Coomo s'inspira en el portal nord-americà 'Trunk Club' i es consolida a partir d'una enquesta que encarrega l'emprenedora Clara de la Santa. Les respostes de l'enquesta donen a Clara de la Santa les pistes que justifiquen la decisió d'engegar el negoci: el 43% dels homes no els agrada anar de botigues i el 33% d'homes han comprat peces de vestir a través d'Internet.  Amb aquest resultat, l'emprenedora gironina convenç la seva família més pròxima per invertir en el negoci i constitueix la societat limitada Coomo. Una inversió on l'estoc de les peces de vestir és la part que absorbeix més capital.  L'empresa es constitueix formalment l'1 de gener d'aquest any. El maig, després d'haver dissenyat la pàgina web www.coomo.es , comencen arribar els primers clients que inicialment han estat amics i família. Tot i això, ''el boca orella'' ha fet que en aquests últims sis mesos el nombre de clients es distribueixi per a tot l'Estat.  Els homes potencials que poden arribar a ser clients de Coomo són homes que no els agrada comprar, no tenen temps d'anar de botigues, els agrada l'assessorament que els fa Coomo com 'personal shopper' o bé homes que viuen apartats de grans centres urbans i els costa trobar roba de determinades marques. De moment, la possibilitat d'obrir una línia per a dones queda molt lluny perquè avui per avui a les dones els agrada anar de botigues, explica l'emprenedora gironina.  Les expectatives ''són molt bones'' i veient aquests primers mesos d'inici de l'empresa, la companyia té la previsió que tancarà l'exercici del 2016 amb un facturació de 400.000 euros.  Clara de la Santa Guitart insisteix en explicar que Coomo no és una botiga virtual que vengui peces de vestir per Internet. És alguna cosa més. L'home que s'inscriu Coomo ho fa responent un qüestionari on a més de les talles informa sobre els seus principals gustos de vestir. Un cop ha completat el qüestionari, el client fa una comanda demanant el que necessita, ja sigui camises, pantalons o jerseis. A partir d'aquesta comanda, i un cop estudiat el perfil del comprador, Coomo, complint les funcions d'un 'personal shopper', envia a casa del client una caixa amb dues o tres peces de la roba que ha demanat i també li fa arribar altres peces que el poden ajudar a combinar-les. El client es prova la roba i decideix que es queda i que torna a Coomo.  La roba que ofereix el 'personal shopper' de Coomo són marques que tenen alguna singularitat darrere d'elles que o bé tenen un relat de compromís mediambiental, com és el cas de la marca de sabates madrilenya 'Ecoalf', fetes amb productes reciclats, o la sueca 'Nudie Jeans' que comercialitza texans fets amb cotó orgànic, o bé altres marques com la nord-americana 'Penguin' amb una llarga història de disseny i de marca preferida per a molts famosos com l'actor i productor de cinema Brad Pitt.  Una altra línia de producte que forma part del catàleg de la 'personal shopper' Clara de la Santa és la marca italiana 'Xacus', dedicada a la confecció de camises, que tot i el seu elevat preu, uns 100 euros, és una de les més reconegudes en el món de la moda masculina. ''Són camises que un cop les proves no pots deixar de portar-les'' explica Clara de la Santa.  Altres marques d'aquesta 'personal shopper' són la danesa 'Rains', que confecciona impermeables i la basca 'Loreak Mendian', entre d'altres.  En cada un dels enviaments que fa Coomo als seus clients, Clara de la Santa els remet una nota manuscrita on els explica els motius de l'elecció de les peces de vestir i també els fa referència de les singularitats i característiques de cada una de les marques que s'inclou en la caixa que reben.  Clara de la Santa defensa que Coomo és alguna cosa més que vendre roba darrere d'un mostrador virtual. L'emprenedora gironina 'personal shoper' vol que el seu client quedi encantat de la roba que compra i que sàpiga que cada cop que es vesteix pot explicar un relat sobre cada una de les peces que s'ha posat perquè totes elles tenen alguna singularitat. Inclús 'Emakers', la missatgeria encarregada de la logística de repartiment de les caixes amb les peces de roba, és una empresa especial que fa l'últim quilòmetre del lliurament amb bicicleta per reduir la petjada d'emissions de diòxid de carboni.  Clara de la Santa explica que l'aposta per aquest tipus de marques fa que els preus que ofereix Coomo estiguin en la ''zona mitjà alta'' i això suposa tenir camises que van des dels 70 euros fins els 125 euros per una camisa de disseny italià que no necessita planxa o bé uns texans fets amb cotó orgànic per 125 euros.

Summary: Coomo, una empresa dirigida als homes que no els agrada anar de botigues a comprar roba